b'\n_START_ARTICLE_\nImunoterapija\n_START_SECTION_\nKaul\xc5\xb3 \xc4\x8diulp\xc5\xb3 transplantacija\n_START_PARAGRAPH_\nVienintelis imunoterapijos metodas, kurio veiksmingumas yra negin\xc4\x8dijamai \xc4\xafrodytas \xe2\x80\x93 kamienini\xc5\xb3 kraujo l\xc4\x85steli\xc5\xb3 transplantacija (senas terminas: kaul\xc5\xb3 \xc4\x8diulp\xc5\xb3 transplantacija). \xc5\xa0ios transplantacijos prad\xc4\x97tos atlikti, siekiant suteikti i\xc5\xa1gyvenimo galimyb\xc4\x99 ligoniams, kurie serga kraujo navikin\xc4\x97mis ligomis ir yra gydomi intensyvia chemoterapija. Tokia chemoterapija sunaikina ne tik v\xc4\x97\xc5\xbeines l\xc4\x85steles, bet ir normalias kraujo l\xc4\x85steles, kurios yra b\xc5\xabtinos gyvybei. S\xc4\x97kmingai persodinus sveiko donoro kamienines kraujodaros l\xc4\x85steles pacientui po chemoterapijos, atstatoma kraujo l\xc4\x85steli\xc5\xb3 nuolatin\xc4\x97 gamyba organizme. U\xc5\xbe didelius nuopelnus kamienini\xc5\xb3 kraujodaros l\xc4\x85steli\xc5\xb3 persodinimo srityje \xc5\xa1io gydymo b\xc5\xabdo pradininkas E. D. Thomas buvo apdovanotas Nobelio premija_NEWLINE_Vis pla\xc4\x8diau taikant \xc5\xa1\xc4\xaf metod\xc4\x85 ir atliekant intensyvius mokslinius tyrimus, buvo pasteb\xc4\x97tas ir kitas, jau imunologinis tokios transplantacijos poveikis \xe2\x80\x93 donoro (kito organizmo) kamienini\xc5\xb3 kraujodaros l\xc4\x85steli\xc5\xb3, prigijusi\xc5\xb3 \xc5\xa1eimininko (host) organizme, gaminami T limfocitai, be \xc4\xafprastini\xc5\xb3 savo funkcij\xc5\xb3, specifi\xc5\xa1kai naikina beatsinaujinan\xc4\x8dias navikines l\xc4\x85steles \xc5\xa1eimininko organizme. \xc5\xa0is rei\xc5\xa1kinys pirmiausia buvo pasteb\xc4\x97tas tiriant pacientus, sergan\xc4\x8dius leukemija, tod\xc4\x97l jis buvo pavadintas \xe2\x80\x9etransplantatas prie\xc5\xa1 leukemij\xc4\x85\xe2\x80\x9c (angl. Graft - versus-Leukemia Effect, GVL). Pastar\xc5\xb3ju met\xc5\xb3 tyrimai vis patikimiau \xc4\xafrodo esant \xe2\x80\x9etransplantanto prie\xc5\xa1 navik\xc4\x85\xe2\x80\x9c (angl. Graft - versus-Tumor effect, GVT) efekt\xc4\x85. Tai rei\xc5\xa1kia, jog specifinis T limfocit\xc5\xb3 poveikis yra nustatytas ne tik prie\xc5\xa1 leukemijos navikines l\xc4\x85steles, bet ir prie\xc5\xa1 kit\xc5\xb3 r\xc5\xab\xc5\xa1i\xc5\xb3 v\xc4\x97\xc5\xbeio, tokio kaip inkst\xc5\xb3 l\xc4\x85steli\xc5\xb3 karcinoma (angl. renal cell carcinoma), l\xc4\x85steles. Deja, \xc5\xa1is teigiamas transplantacijos poveikis kol kas neatsiejamas nuo vienos i\xc5\xa1 sunkiausi\xc5\xb3 komplikacij\xc5\xb3 \xe2\x80\x93 ligos \xe2\x80\x9etransplantantas prie\xc5\xa1 \xc5\xa1eiminink\xc4\x85\xe2\x80\x9c (angl. Graft-Versus-Host Disease, GVHD), kuri yra viena da\xc5\xbeniausi\xc5\xb3 mirtingumo prie\xc5\xbeas\xc4\x8di\xc5\xb3 po alogenin\xc4\x97s transplantacijos. Vykdomi intensyv\xc5\xabs moksliniai tyrimai, siekiant sustiprinti teigiam\xc4\x85 poveik\xc4\xaf ir prislopinti komplikacijas.\n_START_SECTION_\nAntik\xc5\xabn\xc5\xb3 terapija\n_START_PARAGRAPH_\nKita imunoterapijos metod\xc5\xb3 grup\xc4\x97 pasitelkia antik\xc5\xabnus, atpa\xc5\xbe\xc4\xafstan\xc4\x8dius piktybines l\xc4\x85steles per jau min\xc4\x97tus piktybin\xc4\x97ms l\xc4\x85stel\xc4\x97ms b\xc5\xabdingus antigenus ir stimuliuojan\xc4\x8dius imunin\xc4\x97s sistemos reakcij\xc4\x85 \xc4\xaf jas. Pavyzd\xc5\xbeiui, herceptinas yra antik\xc5\xabnas, nukreiptas prie\xc5\xa1 pavir\xc5\xa1in\xc4\xaf receptori\xc5\xb3 ErbB2, da\xc5\xbenai randam\xc4\x85 kr\xc5\xabties v\xc4\x97\xc5\xbeio l\xc4\x85stel\xc4\x97se.\n_START_SECTION_\nT kileri\xc5\xb3 suaktyvinimas\n_START_PARAGRAPH_\nDar kita grupe metod\xc5\xb3 stengiamasi aktyvuoti organizmo T-limfocitus (citotoksinius T limfocitus bei T limfocitus \xe2\x80\x9ehelperius\xe2\x80\x9c) ir paskatinti juos naikinti navikines l\xc4\x85steles. Tai realizuojama imunizuojant pacientus \xc4\xafvairiais b\xc5\xabdais pateikiamais v\xc4\x97\xc5\xbeiniais antigenais. _NEWLINE_\xc5\xa0iuo metu vis pla\xc4\x8diau yra taikoma imunotaikini\xc5\xb3 terapija pagr\xc4\xafsta T-limfocito receptoriaus CTLA4 bei  PD1 ir piktybin\xc4\x97s l\xc4\x85stel\xc4\x97s PDL1 (angl. Programmed death ligand1) atstumian\xc4\x8dios s\xc4\x85veikos nuslopinimu. U\xc5\xbe jos suk\xc5\xabrim\xc4\x85 Nobelio premij\xc4\x85 medicinos srityje 2018 m. atiteko amerikie\xc4\x8diui Jamesui P. Allisonui ir japonui Tasuku Honjo. Tam \xc4\xafvairi\xc5\xb3 lokalizacij\xc5\xb3 ir r\xc5\xab\xc5\xa1i\xc5\xb3 neoplazmoms yra naudojami \xc5\xa1ie vaista: Atezolizumab (Tecentriq\xc2\xae), Avelumab (Bavencio\xc2\xae), Cemiplimab (Libtayo\xc2\xae), Durvalumab (ImfinziTM), Ipilimumab (Yervoy\xc2\xae), Nivolumab (Opdivo\xc2\xae), Pembrolizumab (Keytruda)\xc2\xae. _NEWLINE_Vienas i\xc5\xa1 tebetiriam\xc5\xb3 gydymo b\xc5\xabd\xc5\xb3, i\xc5\xa1rastas Stenfordo universitete 2012-2014 m., pagr\xc4\xafstas specifinio baltymo - citokino CD47, kuris trukdo l\xc4\x85stel\xc4\x97ms - T kileriams atakuoti augl\xc4\xaf, blokavimu._NEWLINE_Kai kuriais atvejais imunoterapija remiasi ne specifiniu poveikiu (antik\xc5\xabnai bei specifin\xc4\x97s T-l\xc4\x85steli\xc5\xb3 reakcijos), o aktyvuoja nespecifines imunines reakcijas, kurios paskatina u\xc5\xbedegim\xc4\x85 (nespecifin\xc4\xaf proces\xc4\x85) naviko apimtame audinyje. Tai gali b\xc5\xabti taikoma, kai navikas slopina specifin\xc4\x99 organizmo imunin\xc4\x99 reakcij\xc4\x85 \xc4\xaf antigenus, esan\xc4\x8dius navikini\xc5\xb3 l\xc4\x85steli\xc5\xb3 pavir\xc5\xa1iuje.\n_START_SECTION_\nTerapija nukreipta prie\xc5\xa1 baltym\xc4\x85 CD47\n_START_PARAGRAPH_\nPastaruoju metu ger\xc5\xb3 rezultat\xc5\xb3 dav\xc4\x97 Stanfordo Universitete atlikti eksperimentai in vitro bei su peli\xc5\xb3 augliais blokuojant baltym\xc4\x85 CD47, kurio gausa pasi\xc5\xbeymi daugelis v\xc4\x97\xc5\xbeini\xc5\xb3 l\xc4\x85steli\xc5\xb3 tokiu b\xc5\xabdu apgindamos save nuo imunin\xc4\x97s sistemos - T kileri\xc5\xb3 atak\xc5\xb3.'